Diari Oficial de la Generalitat Valenciana


Sumari del DOGV 5998, del 22-04-2009 (2009/4235)

ORDE de 3 d'abril de 2009, de la Conselleria d'Infraestructures i Transport, per la qual es convoquen ajudes per al suport al transport públic per carretera en desplegament de l'Estratègia Logística de la Generalitat i s'aproven les bases per a la regulació de les esmentades ajudes, acollides al règim de minimis.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5998

Data del DOGV
:   22-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4235


Data del document
:   03-04-2009

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * seguretat del transport
    * ajuda pública
    * formació en el lloc de treball
    * transport per carretera
    * transport públic
    * suport econòmic
    * seguretat en el treball
    * associació
    * transportista
    * vehicle industrial

ORDE de 3 d'abril de 2009, de la Conselleria d'Infraestructures i Transport, per la qual es convoquen ajudes per al suport al transport públic per carretera en desplegament de l'Estratègia Logística de la Generalitat i s'aproven les bases per a la regulació de les esmentades ajudes, acollides al règim de minimis. [2009/4235]
L'activitat del transport per carretera té una gran repercussió directa i indirecta en l'economia valenciana. Les particularitats geogràfiques de la Comunitat Valenciana, amb una posició perifèrica en l'àmbit europeu, i la seua tradicional vocació de comunitat exportadora i turística fan que el sector del transport siga estratègic en el conjunt dels seus indicadors econòmics.
Els profunds canvis a què es troba sotmés este sector en el moment actual, amb importants modificacions en el seu entorn legislatiu, així com l'increment de la competència associada, entre altres factors, a l'ampliació de la Unió Europea que ha suposat l'entrada en el sector de nous operadors, juntament amb la pròpia evolució tecnològica del sector, la major atenció als aspectes mediambientals de l'activitat, així com als sistemes de prevenció de riscos, comporten la necessitat per part de les empreses valencianes de realitzar importants canvis en els seus hàbits operatius, en les seues estructures i sistemes de gestió, i en l'atenció a aspectes com ara la formació i tecnificació, per a assegurar una evolució del sector d'acord amb els requeriments tècnics, ambientals, de qualitat i productivitat que demanda la conjuntura actual de l'activitat del transport.
En este context i en matèria de transport de mercaderies, la Conselleria d'Infraestructures i Transport promou l'Estratègia Logística de la Generalitat basada en la modernització i adaptació del sector.
Per tant, és oportú articular un procediment d'ajudes als diferents actors del sistema de transport per carretera de la Comunitat Valenciana, amb l'objecte de promoure la innovació, la millora de la qualitat i la formació del sector.
Les ajudes convocades complixen els requeriments de la política europea de la competència en acollir-se al règim d'exempció de minimis previst en el Reglament (CE) núm. 1998/2006, de 15 de desembre, de la Comissió, relatiu a l'aplicació dels articles 87 i 88 del Tractat CE, a les ajudes de minimis.
Per tot això, existint disponibilitat pressupostària i tenint en compte el que disposa la Llei 38/2003 General de Subvencions, el text refós de la Llei d'Hisenda Pública de la Generalitat, i en virtut de les facultats conferides per l'article 28 e) de la Llei 5/1983 de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Primer
Convocar la concessió d'ajudes dirigides al suport del sector del transport públic per carretera per mitjà del foment de la formació general de transportistes i l'impuls d'activitats dirigides a millorar la qualitat en la prestació i gestió dels servicis de transport per carretera.
Segon
Aprovar les bases per les quals es regula la present convocatòria de subvencions, que consten com a annex I de la present orde, així com el model d'instància, inclòs com a annex II.
Tercer
L'import global màxim de les ajudes convocades ascendix a un total de cinc milions d'euros (5.000.000 €), a càrrec de l'aplicació pressupostària 77.08.83.473.40, línia T6878000, capítol IV del pressupost de la Generalitat per a 2009.
El mòdul unitari d'ajuda que s'ha d'aplicar en el cas d'operadors de transport, per a cada targeta de vehicle o còpia certificada del vehicle relativa a cada autorització d'empresa, serà el següent:
- 800 € (huit-cents euros) per cada vehicle d'autorització MDP.
- 110 € (cent deu euros) per cada vehicle d'autorització MDL.
- 450 € (quatre-cents cinquanta euros) per cada vehicle d'autorització VD.
- 650 € (sis-cents cinquanta euros) per cada vehicle d'autorització VT.
En el cas de la línia d'actuació arreplegada en la base 1 f) la quantia de la subvenció serà de cinc mil euros (5.000 €) per cada quatre (4) autoritzacions de transport ja existents transmeses a l'empresa.
En el cas d'associacions d'empreses transportistes, l'ajuda serà un percentatge de la despesa acreditada en la formació d'acord amb el que s'especifica en les bases reguladores corresponents.
Quart
Les sol·licituds d'ajuda es formalitzaran obligatòriament per mitjà d'instància dirigida a la Direcció General de Transports i Logística, en imprés normalitzat, segons el model que consta com a annex II de la present orde i que podrà obtindre's a través de la pàgina web de la Conselleria d'Infraestructures i Transport (www.cit.gva.es).
La instància de sol·licitud serà única per cada sol·licitant i haurà de consignar-s'hi la totalitat de les dades i la informació requerida d'acord amb les bases que regixen la present convocatòria.
Cinqué
El termini de presentació de sol·licituds serà d'un mes, comptador des de l'endemà de la publicació de la present orde en el Diari Oficial de la Comunitat Valenciana.
La presentació de la sol·licitud implica la plena acceptació de les condicions establides en la convocatòria, així com de les bases que s'aproven per mitjà de la present orde.
Sisé
Per la present es delega en el director general de Transports i Logística la potestat de resoldre les ajudes convocades d'acord amb el que fixa respecte d'això la setena de les bases que regulen la convocatòria, i se li autoritza perquè dicte les resolucions i instruccions necessàries i adopte les mesures que considere oportunes per al desplegament, la interpretació i l'aplicació de la present orde. En particular, es delega en el director general de Transports i Logística la potestat d'exigir, si és el cas, el reintegrament de l'ajuda, d'acord amb el que s'indica l'onzena de les bases esmentades.
DISPOSICIÓ FINAL
Esta orde entrarà en vigor l'endemà de la publicació en el Diari Oficial de la Comunitat Valenciana.
Esta resolució podrà ser impugnada directament davant de la sala contenciosa administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu, en el termini de dos mesos, comptadors des de l'endemà de la publicació d'esta en el Diari Oficial de la Comunitat Valenciana, o si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 3 d'abril de 2009
El conseller d'Infraestructures i Transport,
MARIO FLORES LANUZA
ANNEX I
Bases que regulen les ajudes per al suport al transport públic per carretera en desplegament de l'Estratègia Logística de la Generalitat
1. Objecte
Estes ajudes tenen com a objecte donar suport a la modernització del sector del transport públic per carretera en la Comunitat Valenciana a través de les línies d'actuació següents:
a) Incorporació de sistemes de qualitat o mediambientals, certificats de conformitat amb les normes ISO, ZGT 8769, 14347 o 13297 o EMAS, així com en el cas de transportistes autònoms, la disposició del Manual del conductor de la guia per a la implantació de la AER 3955/2000 en PIMES de transport de mercaderies per carretera, o formació del personal en el camp de les noves tecnologies.
b) Introducció de noves tecnologies en el sistema de gestió de l'empresa.
c) Implantació de sistemes de control i gestió de flotes.
d) Aplicació de sistemes de prevenció de riscos laborals.
e) Formació general de transportistes.
f) Reorientació cap a la logística a través de la integració, en l'estructura empresarial, d'activitats vinculades a la logística portuària.
Les ajudes destinades a fomentar les activitats assenyalades s'acullen al règim de minimis previst en el Reglament CE 1998/2006, de 15 de desembre, de la Comissió, relatiu a l'aplicació dels articles 87 i 88 del Tractat CE a les ajudes de minimis.
La concessió d'estes ajudes s'efectua per mitjà d'un règim de concurrència competitiva.
2. Beneficiaris
Es distingixen dos tipus de beneficiaris:
a) Podran optar a les ajudes les persones físiques o jurídiques el domicili fiscal de les quals es trobe a la Comunitat Valenciana que disposen d'autoritzacions de transport públic en vigor de les classes MDL, MDP, VD o VT atorgades per la Conselleria d'Infraestructures i Transport de la Generalitat. Les targetes i autoritzacions a què es referix este article no podran en cap cas trobar-se en situació de suspensió.
b) Igualment podran optar a les ajudes les associacions o federacions de transport de la Comunitat Valenciana, amb una representativitat superior al 25% de les autoritzacions de transport públic de mercaderies per carretera del seu àmbit territorial, per les activitats de formació (apartat e) de la base primera.
Estes condicions s'hauran de complir, com a mínim, des del termini de presentació de sol·licituds fins a la data de la resolució que concedirà, si és el cas, la subvenció.
En cap cas podrà ser beneficiari de la subvenció la persona física o jurídica, o l'entitat que estiga inclosa en algun dels supòsits assenyalats en els apartats 2 i 3 de l'article 13 de la Llei 38/2003, de 17 de novembre, General de Subvencions.
3. Quantia
Per als operadors de transport la quantia màxima de la subvenció que s'ha de percebre pel desenvolupament de les línies d'actuació a) b) c) d) i e) de la base primera serà la resultant d'aplicar el valor unitari que fixe la convocatòria per a cada targeta o còpia certificada d'autorització d'empresa de transport MDL, MDP, VD o VT al nombre total d'autoritzacions de cada classe de què dispose l'empresa. En el cas de la línia d'actuació f) de l'esmentada base primera la quantia de la subvenció serà de cinc mil euros (5.000 €) per cada quatre (4) autoritzacions de transport ja existents que hagen sigut transmeses a l'empresa.
L'import de l'ajuda que cal concedir per als operadors de transport no podrà ser superior a l'import justificat del cost incorregut per l'empresa en la implantació de les mesures.
En el cas d'associacions d'empreses transportistes de mercaderies la quantia màxima de la subvenció que s'ha de percebre podrà arribar fins al 80% de la despesa total en matèria de formació general de transportistes.
En tot cas, l'import de les ajudes no podrà fer que les ajudes totals de minimis que reba l'empresa o associació durant un període de tres exercicis fiscals siga superior a cent mil euros (100.000 €).
De la mateixa manera les ajudes concedides no podran acumular-se amb cap ajuda pública corresponent a les mateixes despeses subvencionables si esta acumulació dóna lloc a una intensitat d'ajuda superior al cost justificat.
4. Criteris d'atorgament
A tots els sol·licitants que hagen desenvolupat alguna de les línies d'actuació indicades en la base primera se'ls concedirà una subvenció d'acord amb la quantia indicada en la base tercera, tenint en compte l'orde d'entrada de les sol·licituds degudament emplenades, en els registres corresponents, i fins a esgotar el crèdit disponible. En el cas de les associacions de transport, el crèdit disponible es limita a cent cinquanta mil euros (150.000 €), que podrien ser aplicats als operadors de transport en el cas que no s'esgotara este import.
5. Sol·licituds de les ajudes
5.1 Les sol·licituds d'ajudes es formalitzaran per mitjà d'instància dirigida a la Direcció General de Transports i Logística, en imprés normalitzat, segons el model que s'establisca en la convocatòria en què s'arreplegaran la totalitat de les dades i declaracions requerides d'acord amb les presents bases.
La instància la firmarà qui tinga la representació del sol·licitant i s'adjuntarà la informació i documentació, que a continuació s'indica, original o fotocòpia confrontada. A estos efectes, en el cas dels operadors de transport, s'admetrà la confrontació de les associacions d'empreses transportistes de la Comunitat Valenciana.
5.1.1 Documentació que han d'aportar, amb caràcter general, tots els beneficiaris:
a) Quan el sol·licitant siga una persona física: fotocòpia confrontada del document nacional d'identitat (DNI).
b) Quan el sol·licitant siga una persona jurídica: fotocòpia confrontada de la Targeta d'Identificació Fiscal (CIF), del document nacional d'identitat (DNI) de la persona que subscriu la petició i té la representació del sol·licitant i poders de representació.
c) Fitxa de manteniment de tercers (dades bancàries), segons el model que s'adjunta com a annex IV, degudament validat per l'entitat bancària o adjuntant un certificat de titularitat del compte bancari.
d) Documents acreditatius de trobar-se al corrent en el compliment de les obligacions tributàries i de Seguretat Social. Per al seu ompliment el sol·licitant podrà:
- Autoritzar expressament la Conselleria d'Infraestructures i Transport per a demanar davant dels òrgans competents les dades acreditatives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat D de la sol·licitud.
- En el supòsit de no-autorització, el beneficiari haurà de presentar certificat del seu compliment referit al moment del termini de presentació de sol·licituds i aportarà:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Els certificats referits hauran de ser positius o, si és el cas, indicar que els deutes estan ajornats, fraccionats o s'ha acordat la suspensió en ocasió de la impugnació de les corresponents liquidacions, i hauran de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan el sol·licitant no estiga obligat a presentar les declaracions o documents relatius a obligacions tributàries i de Seguretat Social, acreditarà esta circumstància per mitjà de declaració responsable.
e) Declaració responsable de no trobar-se inhabilitat per a rebre ajudes o subvencions de la Generalitat (apartat F de la sol·licitud).
f) Declaració responsable de no estar inclòs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions (apartat F de la sol·licitud).
g) Declaració responsable sobre qualsevol altra ajuda de minimis rebuda durant els dos exercicis fiscals anteriors i durant l'exercici fiscal en curs, amb la indicació dels imports de les ajudes de minimis rebudes en cada un dels exercicis esmentats (apartat F de la sol·licitud).
h) Declaració responsable de qualsevol altra ajuda o finançament públic corresponent a les mateixes despeses subvencionables per a les quals se sol·licita ajuda a l'empara de la convocatòria regulada per les presents bases (apartat F de la sol·licitud).
i) Declaració responsable de sotmetiment a control i comprovació per part de l'administració de l'efectiva utilització de les ajudes (apartat F de la sol·licitud).
j) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions (apartat F de la sol·licitud i annex III degudament emplenat).
5.1.2 Documentació que han d'aportar els operadors de transport:
a) Identificació de les autoritzacions de transport o autorització d'empresa de transport en què es basa la sol·licitud i de les còpies certificades de vehicle relatives a cada autorització, segons apartat E de la sol·licitud.
b) Memòria explicativa de les mesures adoptades.
c) Documentació justificativa del seu cost confrontada -factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa
d) Declaració responsable d'haver adoptat alguna de les mesures previstes en la base primera, amb la identificació d'estes (apartat F de la sol·licitud).
e) En el cas de sol·licitar ajuda per a la línia d'actuació 1 f), documentació acreditativa que les targetes incorporades a l'empresa desenvolupaven la seua activitat predominantment en entorns portuaris, així com que la transmissió s'ha produït després de l'1 de gener de 2008.
5.1.3 Documentació que han d'aportar les associacions:
a) Documentació acreditativa de l'associació o federació sol·licitant en què conste l'autorització, en forma fefaent, dels seus òrgans de representació o de les associacions o empreses integrades o afiliades a esta, per a sol·licitar o percebre l'ajuda i assumir les obligacions requerides per la convocatòria.
b) Documentació acreditativa del grau de representativitat de l'associació o federació en el sector del transport de mercaderies.
c) Còpia autoritzada del document de constitució de l'associació o federació i justificació de la inscripció en el Registre Mercantil o en el que calga.
d) Memòria descriptiva del pla de formació amb descripció d'instal·lacions, cursos i activitats.
e) Costos associats a la formació (factures proforma o pressupostos).
5.2 El termini de presentació de sol·licituds serà el que determine l'orde de la convocatòria, amb un màxim d'un mes, comptador des de l'endemà de la publicació de l'orde esmentada en el Diari Oficial de la Comunitat Valenciana.
5.3 Les sol·licituds, juntament amb la documentació complementària requerida en l'apartat 5.1 d'esta base, es presentaran per mitjà de qualsevol dels procediments que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Es recomana la seua presentació directament en la Direcció General de Transports i Logística o en qualsevol dels servicis territorials de Transport, en les adreces següents:
Direcció General de Transports i Logística. Av. de Blasco Ibáñez, 50 - 46240 València.
Servici Territorial de Transports de València. C/ Gregorio Gea, 27 - 46285 València.
Servici Territorial de Transports de Castelló. Av. del Mar, 16 - 12598 Castelló.
Servici Territorial de Transports d'Alacant. Av. d'Aguilera, 1-6ª - 03052 Alacant.
La presentació de la sol·licitud implica la plena acceptació de les condicions establides en estes bases i les addicionals que puguen establir-se en la convocatòria.
5.4 La Direcció General de Transports i Logística, una vegada rebuda la sol·licitud amb la documentació que l'acompanye, podrà requerir l'interessat amb la finalitat que en el termini de deu dies puga esmenar les mancances o deficiències que s'hagen observat, amb l'advertiment que si no ho fa en el termini assenyalat es considerarà que desistix de la seua petició, i es procedirà a l'arxivament de l'expedient.
6. Tramitació de les ajudes
6.1 La Divisió de Logística i Planificació és l'encarregada d'instruir i impulsar el procediment de concessió de les ajudes.
6.2 L'examen i valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació i el cap del Servici d'Ordenació i Arbitratge, els tres de la Direcció General de Transports i Logística. L'òrgan col·legiat esmentat, una vegada fixades les admissibilitats i quanties, elevarà la corresponent proposta d'atorgament o denegació de les ajudes al director general de Transports i Logística.
7. Resolució
7.1 El director general de Transports i Logística, per delegació del conseller d'Infraestructures i Transport, a proposta de l'òrgan col·legiat designat, d'acord amb el que s'ha assenyalat en la base anterior, dictarà en el termini màxim de sis mesos, comptadors des de l'endemà de l'acabament del termini de presentació de les sol·licituds, la resolució corresponent, on es podran imposar condicions particulars per a l'execució de les actuacions previstes.
Superat eixe termini sense que s'haja dictat una resolució expressa s'haurà de considerar que la sol·licitud ha sigut desestimada.
7.2 La resolució que es dicte esgotarà la via administrativa i en contra es podrà interposar recurs potestatiu de reposició, de conformitat amb el que establixen els articles 107.1, 116 i 117 de la Llei de Règim Jurídic de les Administracions Públiques i del Procediment Administratiu Comú, davant del mateix òrgan que ha dictat l'acte impugnat, en el termini d'un mes, a partir de l'endemà de la recepció de la notificació, o bé es pot interposar recurs contenciós administratiu, de conformitat amb el que establixen l'article 116 de la llei mencionada i l'article 25 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la recepció de la notificació, sense perjuí que es puga interposar qualsevol altre recurs que es considere procedent.
7.3 Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
7.4 Es donarà publicitat a les subvencions concedides per mitjà de la publicació en el Diari Oficial de la Comunitat Valenciana, segons el que establix l'article 18 de la Llei General de Subvencions.
8. Pagament de les ajudes
El pagament de les subvencions als operadors de transport es farà en un sol acte, per mitjà de transferència bancària i d'acord amb les quanties a què es referix la base tercera, una vegada comprovada la correcta justificació de la despesa objecte de subvenció d'acord amb el que s'ha assenyalat en la base 5.1.2.c) i la seua adequació als objectius de l'orde.
Les associacions de transport una vegada notificades les resolucions d'atorgament de la subvenció i abans del cobrament d'esta, hauran de justificar la despesa efectivament realitzada en el termini de vint dies naturals des de l'esmentada notificació per mitjà de la presentació de les factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa. Una vegada rebuda per l'administració, dins del termini i la forma escaient, la referida justificació, i després de les oportunes comprovacions, es procedirà al pagament de la subvenció en un sol acte, per mitjà de transferència bancària.
En tot cas, es comprovarà la plena vigència del compliment de les obligacions tributàries (estatals i comunitat autònoma) i seguretat social arreplegades en l'apartat 5.1.1.d), referit al moment del pagament de la subvenció.
9. Obligacions dels beneficiaris
Els beneficiaris de les subvencions assumixen les obligacions establides en l'article 14 de la Llei 38/2003, de 17 de novembre, General de Subvencions, les que es deduïxen d'estes bases i, específicament, han de facilitar tota la informació que els siga requerida per l'òrgan gestor, per la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent.
10. Revisió i modificació
El director general de Transports i Logística podrà revisar les subvencions concedides i, especialment, modificar la resolució de concessió en el cas que es constate que s'han alterat les condicions que van donar lloc a l'atorgament de l'ajuda.
11. Reintegrament
El director general de Transports i Logística, per delegació del conseller d'Infraestructures i Transport, podrà exigir el reintegrament de l'ajuda, sense perjuí de les responsabilitats tant administratives com d'un altre orde que es puguen derivar, quan s'estiga inclòs en algun dels supòsits establits en l'article 17.3 n) i 37 de la Llei General de Subvencions i, específicament, en el cas d'incompliment dels requisits i condicions establits per la convocatòria o omissió i/o falsedat de dades declarats pel sol·licitant.
12. Normativa d'aplicació
Estes ajudes queden sotmeses a la regulació prevista en estes bases, als preceptes bàsics de la Llei General de Subvencions i al text refós de la Llei d'Hisenda Pública de la Generalitat, així com també a la resta de normes de dret administratiu que puguen ser d'aplicació i, si no n'hi ha, a les normes de dret privat.
13. Règim sancionador
És d'aplicació el règim previst en el capítol 2 del títol 4 de la Llei 38/2003, de 17 de novembre, General de Subvencions.